Tartu Akadeemiline Meeskoor

Ajalugu

TAM asutati 1912 Eesti Üliõpilaste Ühendatud Meeskoorina (nimetatud ka Tartu üliõpilaste meeskooriks). Algaastail esineski TAM põhiliselt Tartus ja linna lähemas ümbruses, tihti astuti üles aktustel ja üliõpilaspidudel. 1926. aastal toimus uue dirigendi Leenart Neumani eestvõttel esimene pikem kontserdireis – Austriasse ja Ungarisse. 1933 asus koori dirigendi kohale Richard Ritsing, kes juhatas koori 1974. aastani. 1937. aastal, koori 25. aastapäeva puhul käidi seni pikimal kontserdireisil Euroopas, kus esineti seitsme riigi 12 linnas. Kuigi meeskoori töö ei seiskunud päriselt ka Teise maailmasõja ajal, võib uuest tõusust rääkida 1950. aastate alguses. Korduvalt esineti Moskvas ja Leningradis, käidi Kiievis, Riias, Vilniuses.
1956. aastal pani Tartu Akadeemiline Meeskoor koos Tartu Ülikooli Akadeemilise Naiskooriga aluse üliõpilaslaulupidudele “Gaudeamus" , mis vaheldumisi toimuvad Eestis, Lätis ja Leedus ning kõrvuti üldlaulupidudega on väga populaarsed. 1970. aastad said koorile reisiderohkeks. Kontserdireisid viisid Taga-Kaukaasiasse, Kesk-Aasiasse, Baltikumi, Poola ja Saksa DV-sse. 
1974. aastal võttis Richard Ritsingult peadirigendikepi üle tema poeg Alo Ritsing, kes oli isa kõrval koori dirigendina tegutsenud aastast 1963.
1980.–1990. aastatel on lauluteed viinud koori Bulgaariasse, Rootsi, Hollandisse, Saksamaale ja korduvalt põhjanaabrite juurde Soome. Pika tegevusaja jooksul on Tartu Akadeemiline Meeskoor osalenud paljudel võistulaulmistel. Eriti edukaks kujunes periood alates 1982. aastast, mil üheksast võistlusest võideti järjest kaheksa, nende hulgas rahvusvahelised koorifestivalid Varnas, Oldenzaalis (Holland) ja Tallinnas. Koor osales rahvusvahelise koorimuusika nadala üritustel Veszpremis Ungaris (19.–26. juulil 1992).
Tartu Akadeemiline Meeskoor on Eesti koorimuusika traditsiooni innustunud jätkaja. Koori repertuaaris alati olnud Eesti koorimuusika klassikat ja kaasaegsete autorite teoseid. Igal hooajal laulab koor ka Alo Ritsingu kirjutatud palu, millistest mitu on pärjatud Eesti koorimuusika loomekonkurssidel kõrgeimate kohtadega. Koor aga saavutas 2008. aastal kõrge II koha nii Eesti meeskooride võistulaulmisel Tallinnas kui ka rahvusvahelisel koorikonkursil "Praga Cantat" Tšehhis.
Meeskoor on rahvuslikkuse alustala. Üheskoos juletakse teha ja lauluga välja öelda, mis üksi jääks tegemata või ütlemata. Nii toetas koor lauluga fosforiidisõda, osaleti Balti Ketis ja paljudel teistel üritustel, mis aitasid Eesti taas iseseisvusele. Tänapäeval on ajad küll pisut rahulikumad, ent eestimeelsuse ja -keelsuse hoidmine on samuti ülesanne, mida koor võtab tõsiselt. Õieti on see rõõmustav aukohus. Nii marsib laulupeolt laulupeole järjest arvukam lauljaskond, viimasel Üldlaulupeol Tallinnas 2009. aastal osales 65 lauljat. Just TAM kandis 2009. aasta kevadel ette Alo Ritsingu kirjutatud kingituse Eesti Rahva Muuseumile selle 100. aastapäevaks. Ka Rahvusülikooli pidustustel sama aasta sügisel kõlasid rahvuslikud palad TAM-i esituses. Koos Eesti Rahvusmeeskooriga tähistati 13. detsembril 2008 laulutaat Gustav Ernesaksa 100. sünniaastapäeva. Igal aastal osaleb TAM ka Eesti Vabariigi aastapäeva lipuheiskamistseremoonial Tartu Tähetorni jalamil.
Koor on oodatud esineja ka kergema muusika üritustel. Nii osales koor 2009. aasta mais ansambli Rosta Aknad koosseisus Tartu Levimuusikapäevadel ja TV3 meelelahutuslikus saates „Eesti otsib lemmiklaulu“. Viimases valitigi TAM-i esitatud „Koit“ (T. Mägi) parimaks, mistõttu tuli kooril korduvalt laulu esitada nii mitmel pool kontserdilavadel kui ka televisioonis.
Viimased aastad on Tartu Akadeemilist Meeskoori ja Eesti koorilaulu kandnud Norrasse (aprill 2008), kus osaleti Põhjamaade Üliõpilaskooride Festivalil; Tšehhimaale (oktoober 2008), kus osaleti koorikonkursil "Praga Cantat"; ja Soome (oktoober 2009), kus osaleti Lahti folkloorifestivalil „Hollo & Martta“. Samas on TAMi laul kõlanud paljudes Eesti paikades, 2008.–2009. aastal on esinetud Otepääl, Jõhvis, Pärnus, Tallinnas, Tarvastus, Türil, Alatskivil. Kodulinnas Tartus astub TAM üles kokku paarikümnel korral aastal. Meelisesinemispaikadeks on Tartu Ülikooli aula, Vanemuise Kontserdimaja, Tartu Jaani kirik ja Salemi kirik.
TAM on püüdnud iga paari-kolme aasta järel üllitada ka uue helikandja. 2008. aastal valmis üksnes Eesti koorimuusikat kajastav CD „Eesti laul“. See neljal märtsipäeval hoole ja armastusega valminud plaat, mis sisaldab ka hulga Richard ja Alo Ritsingu sulest pärit kauneid ja tuntud teoseid, pälvis Eesti Kooriühingu aasta kooriplaadi nimetuse.